  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 29-тӥ куарусёнэ Ижысь 88 номеро школаын дышетскисьёслэн анай-атайёсынызы улосвыл но муниципал тӧрлыкъёслэн ыстэм муртъёссы пумиськылӥзы. Соос дышетонэз радъян, юртэз выльдон, пиналъёс, дышетӥсьёс но анай-атайёс понна реабилитаци ортчыны луонлыкъёс пумысен валэктонъёс сётӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Ижкарлэн тӧроез Олег Бекмеметьев вераз, школалэсь юртсэ тупатъяны ужкагазъёсты дасяло ни. « Тыршомы лэсьтыыны ваньзэ, школа мед выльдӥськоз шуыса, пиналъёслы но отын ужасьёслы номыр тодазы медаз вайыты со кӧшкемыт учыр сярысь, ваньзэ вакчи дыр куспын лэсьтом. Юртэз выльдонэн юрттыны кӧня ке компаниос вань ни » Олег Бекмеметьев, Ижкарлэн тӧроез 3-тӥ коньывуонысен арня ӵоже дышетон дистанционной амалэн мыноз, нош 10-тӥ коньывуонысен покчи классъёс 5 номеро школае ветлозы, мукетъёсыз – 86 номеро лицее. Вуоно арня ӵоже пиналъёсын, дышетӥсьёсын но анай-атайёсын федерал центръёсысь ӧнеричос ужалозы на. Собере элькунысь психологъёс ужез азьлнаьтозы. Анай-атайёс мылкыд каризы ке, 88 номеро школаысь вань пиналъёс карсьӧр лагерьёсын дунтэк шутэтскыны быгатозы. Смена дыръя нылпиосын психологъёс но ужалозы. Анай-атайёс дышетӥсьёслэн пушдунне асшӧдонлыксылы (состояние) нимысьтыз саклык висъяны куризы. Удмуртиысь кивалтэтлэн тӧроезлэн воштӥсез Татьяна Чуракова верамъя, дышетӥсьёсын ӧнерчиос ужало ни, котькудӥзлы тужгес тупамон реабилитаци амал пумысен кенешо. Озьы ик солэн кылъёсызъя, школаын ужасьёсты но пиналъёсты, кинлэн тыршеменыз шуге-леке шедемъёс ӧжытгес луизы, данъетъёсын пусъёзы. « Со дыре коллектив умой ужаз – сое Пермысь но Казаньысь та выллем шимучыръёсты сэрттэм-пертчем ӧнеричос пусъё. Шӧдскымон юрттӥзы дышетскон ар азьын ортчытэм учениос. Дышетӥсьёс, школалэн кивалтӥсез но пиналъёс – зэмос геройёс » Татьяна Чуракова, Удмуртиысь кивалтэтлэн тӧроезлэн воштӥсез Озьы ик Татьяна Чуракова веразы, кыӵе тыронъёс чакламын быремъёслэн но сӧсыртэмъёслэн семьяоссылы. Тодэ вайытом, Ижкарысь 88 номеро школаын тодмотэм адями ыбылӥськон ӝутӥз шуыса ивортон полицие 26-тӥ куарусёнэ 10 час котырын вуиз. Йыртэмась 17 адямиез быдтӥз, 23 мурт эмъяськонниосы шедиз. Полицейскойёс йыруж лэсьтӥсьлэсь шӧйзэ шедьтӥзы, берлогес сое тодмазы. Учыръя уголовной ужез Россиысь Следствиосъя комитетлэн валтӥсь аппратэз нуэ, Удмуртилэн шоркараз удысэтлэн кивалтӥсез Александр Бастрыкин вуылӥз. Ижкарысь дышетон юртъёсын кышкыттэмлыкъя куронъёсты кужмоятӥзы. Та дыре 13 пиналъёс но кык арлыдоос Москваын эмъяськонниосын кыллё, тямысэз пиналъёс элькунысь эмъюртъёсын эмъясько.  Тегъёс: Мерлык анай-атайёс Ижкар  